
Tisztelt Képviselő-testület!

Az Európai Bizottság a 2014-2020-as időszakra is meghirdette az Európa a polgárokért programot, melynek célja, hogy segítse a polgárokat az Unió történelmének, működésének alaposabb megismerésében, az uniós szakpolitikák és döntéshozatali folyamatok megértésében, miközben aktív szerepvállalásra és demokratikus részvételre ösztönzi őket. 

A program általános ismertetése, célkitűzései
· Erősíteni az európai polgárság eszméjét, javítani a polgári és demokratikus részvétel feltételeit az Európai Unión belül.

· Ösztönözni a demokratikus döntéshozatalban való részvételt Európai Uniós szinteken is.

· Támogatni a konkrét részvételt az Európai Unió döntéshozatali folyamataiban.
A program a polgári részvételt erősítő tevékenységeket támogatja, különös tekintettel az európai uniós szakpolitikákra való reflektálást. Olyan kezdeményezések, melyek lehetőséget teremtenek a kölcsönös megértésre, a kultúrák közötti tanulásra, a szolidaritás, a társadalmi szerepvállalás és önkéntesség erősítésére uniós szinten.

A program három tevékenységre tagozódik;

Testvérvárosi találkozók – testvértelepülések polgárainak találkozóját támogatja a program. A polgárok mozgósítása helyi és uniós szinteken az európai uniós politikai intézkedések megvitatására ad lehetőséget, ezzel is elősegítve a polgári részvételt az európai uniós döntéshozatali folyamatokban. Lehetőséget kínál a társadalmi szerepvállalás erősítésére és az önkéntesség népszerűsítésére európai uniós szinten. 
Városok hálózatai – azon településeknek és szervezeteknek nyújt támogatást melyek hosszú távú együttműködésben dolgoznak együtt egy közös témán, hálózatokat hozva létre, ezáltal is növelve az esélyét egy fenntartható együttműködésnek. 
Civil társadalmi szervezetek által kezdeményezett projektek - azon projekteket támogatja a program, melyek során a polgárok olyan témákat dolgoznak fel, melyek közvetlen kapcsolódnak az európai uniós szakpolitikákhoz, lehetőséget teremtve ezáltal a közvetlen részvételre a döntéshozatali folyamatokban. A támogatott tevékenységek magukba foglalják: társadalmi szerepvállalás és szolidaritás előmozdítását, vélemények összegyűjtését, és az önkéntességet.

Mórágy Község Önkormányzata idén első alkalommal az első, testvérvárosi találkozókon belüli tevékenységre, rendezvényre nyújtana be pályázatot.

Beadási határidő
	Tevékenység
	Beadási határidő
	Megvalósítás időszaka: a projektnek az alábbi időszak alatt kell elkezdődnie

	Testvérvárosi találkozók

	
	2014. szeptember 1.
	2015. szeptember 1. és 2015. december 31.


Jelentkezés menete
A hivatalos pályázati űrlapokat (e-űrlap) egy, az összes partnernek (résztvevő országok, egyesületek stb.) kötelezően elvégzendő regisztráció után lehet elérni. A pályázati űrlapot az EU 24 hivatalos nyelvének valamelyikén kell hiánytalanul kitölteni. Az Unió hivatalos nyelvei: angol, bolgár, cseh, dán, észt, finn, francia, görög, horvát, holland, ír, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén. 

Tekintettel arra, hogy nem jelent hátrányt a pályázat magyar nyelven történő beadása, viszont sokkal precízebb megfogalmazása válik így lehetségessé a pályázat céljainak, módszereinek, így idén magyarul adnánk be a pályázatot.
A pályázók az eredményekről legkésőbb a beadást követő 4 hónapon belül kapnak értesítést.

Projekt időtartama legfeljebb 21 nap

Támogatás maximális összege 25 000 EUR 
(Egy előre megadott résztvevői kvóta alapján automatikusan számolandó - a 25 000 Eurós támogatáshoz min. 175 meghívott résztvevő szükséges.)
Kik pályázhatnak? Települések és azok testvérvárosi bizottságai vagy más helyi hatóságok képviselő non-profit szervezetek. A projekteknek legalább két részt vevő részt vevő ország településeinek kell szerepelnie, amelyek közül legalább az egyiknek az Európai Unió tagállamának kell lennie.

Miként választják ki a pályázatokat?
Egy sor jogosultsági, kizárási, kiválasztási és odaítélési kritériumot alkalmaznak.

A pályázóknak rendelkezniük kell;

· elegendő pénzügyi forrással a tevékenység megvalósításához a projekt időszak alatt (Pénzügyi kapacitás ellenőrzése nem vonatkozik az állami szervekre és a kis összegű támogatásokra, 60.000 EUR-ig).
· megfelelő szakmai kompetenciával és motivációval a projekt végrehajtásához.

Pályázatok az alábbi szempontok alapján kerülnek elbírálásra:

· Legyen összhangban a program célkitűzéseivel és a választott alprogram prioritásaival.

· Tevékenységi terv minősége.

· Eredmények hatékony terjesztése (disszemináció).

· Lakosság bevonása és további hatások.

Amennyire lehetséges, a kiválasztásnál alapul veszik a földrajzi kiegyenlítettséget.

A 2014-re szóló prioritások

Az Európai Bizottság az Európa a polgárokért program általános célkitűzéseivel összhangban, a programbizottsággal való konzultációt követően határozza meg az éves prioritásokat. A pályázókat arra kérik, hogy az Európa a polgárokért programban meghatározott célkitűzésekkel és az éves prioritásokkal összhangban dolgozzák ki projektjeiket

2. ág: Demokratikus szerepvállalás és polgári részvétel 

Az európai parlamenti választásokat minden tagállamban 2014. május 22. és 25. között tartják. Ezek lesznek az első olyan választások, amelyekre a Lisszaboni Szerződés hatálya alatt kerül sor; a Lisszaboni Szerződés az EUSZ 11. cikke révén bővíti az uniós polgárok politikai szerepvállalását. Ebben az összefüggésben 2014-ben az Európa a polgárokért program 2. ágának éves prioritásai az európai parlamenti választások, valamint a polgároknak az EU demokratikus életében való részvétele köré épülnek. Az Európa jövőjéről szóló vitát el kell mélyíteni egy olyan európai közéleti találkozóhely létrehozása érdekében, amely lehetővé teszi az Európát érintő kérdések európai nézőpontú megvitatását. Ebben az összefüggésben az Európa a polgárokért program 2. ága keretében olyan projektek élveznek majd prioritást, amelyek a polgároknak az EU demokratikus életében való részvételére irányulnak, kezdve a helyi demokráciától egészen a polgároknak az uniós döntéshozatalba történő teljes bevonásáig.
A fenti kritériumokra tekintettel a 2015. évi Mórágyi Gránit Fesztiválhoz kapcsolódóan egy testvértelepülések találkozójának megrendezésére nyújtanánk be a pályázatot,       12.000 Euró támogatás elnyeréséért.
Kérem a tisztelt képviselő-testületet, hogy támogassa a pályázat benyújtását az alábbi határozati javaslat elfogadásával!
Mórágy, 2014. augusztus 15.

Glöckner Henrik sk.
     polgármester
Határozati javaslat

/2014.(VIII.21.) képviselő-testületi határozat
„Európa a polgárokért” program keretében megvalósuló „Európai polgárok találkozója a Mórágyi Gránit Fesztiválon – Testvértelepülések találkozója” című pályázat benyújtásának támogatása

Mórágy Község Önkormányzatának Képviselő-testülete támogatja az „Európa a polgárokért” program keretében megvalósuló „Európai polgárok találkozója a Mórágyi Gránit Fesztiválon” – Testvértelepülések találkozója című pályázat benyújtását a 2015. évi Mórágyi Gránit Fesztivál megrendezésére, 12.000 Euró támogatás elnyeréséért.

Határidő: 2014. szeptember 1.

Felelős:   Glöckner Henrik polgármester


    (a pályázat benyújtásáért)

Határozatról értesül: Hivatal gazdasági vezetője
